KOMISIJOS REGLAMENTAS (ES) Nr. 28/2010
2010 m. sausio 13 d.
kuriuo nustatomas paskirstymo koeficientas, taikytinas nuo 2010 m. sausio 1 d. iki sausio 8 d. pateiktoms importo licencijų paraiškoms pagal Reglamentu (EB) Nr. 955/2005 leistą pradėti naudoti Egipto kilmės ryžių tarifinę kvotą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
atsižvelgdama į 2006 m. rugpjūčio 31 d. Komisijos reglamentą (EB) Nr. 1301/2006, nustatantį žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), ypač į jo 7 straipsnio 2 dalį,
kadangi:
(1)
Komisijos reglamentu (EB) Nr. 955/2005 (3) leidžiama pradėti naudoti metinę tarifinę 5 605 tonų ryžių, kurių kilmės šalis yra Egiptas (eilės numeris 09.4097), o KN kodas 1006, importo kvotą.
(2)
Iš pranešimo, pateikto remiantis Reglamento (EB) Nr. 955/2005 5 straipsnio a punktu, paaiškėjo, kad kiekis, nurodytas pagal to paties reglamento 4 straipsnio 1 dalį nuo 2010 m. sausio 1 d. 13 val. iki 2010 m. sausio 8 d. 13 val. Briuselio laiku pateiktose importo licencijų paraiškose, viršija skirtą kiekį. Todėl kiekį, kuriam importuoti galima išduoti licencijas, reikėtų nustatyti pagal prašomam kiekiui taikomą paskirstymo koeficientą.
(3)
Taip pat reikia sustabdyti naujų importo licencijos paraiškų pagal Reglamentą (EB) Nr. 955/2005 teikimą iki einamojo kvotos laikotarpio pabaigos remiantis to paties reglamento 4 straipsnio 2 dalimi.
(4)
Kad būtų užtikrintas veiksmingas importo licencijų išdavimo tvarkos administravimas, šis reglamentas turėtų įsigalioti iš karto, kai tik bus paskelbtas,
PRIĖMĖ ŠĮ REGLAMENTĄ:
1 straipsnis
1. Pagal kiekvieną nuo 2010 m. sausio 1 d. 13 val. iki 2010 m. sausio 8 d. 13 val. Briuselio laiku pateiktą licencijos paraišką Egipto kilmės ryžiams importuoti pagal Reglamente (EB) Nr. 955/2005 nustatytą kvotą licencija išduodama prašomam kiekiui pritaikius 8,623076 % paskirstymo koeficientą.
2. Naujų importo licencijų paraiškų pateikimas yra sustabdomas nuo penktadienio, 2010 m. sausio 8 d. 13 val. Briuselio laiku, iki einamojo kvotos laikotarpio pabaigos.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 13 d.